b'\n_START_ARTICLE_\nMartti Servo ja Napander\n_START_SECTION_\nUra\n_START_PARAGRAPH_\nMartti Servo ja Napander t\xc3\xa4ytti 20 vuotta 2017. Ensimm\xc3\xa4inen levy J\xc3\xa4lkijunassa - 13 suurinta ilmestyi 1997 ja se sis\xc3\xa4lt\xc3\xa4\xc3\xa4 14 kappaletta, joista mm. "Sauna" ja "Viikonloppu" ovat edelleen konserttien vakio-ohjelmistoa. Sen j\xc3\xa4lkeen levyj\xc3\xa4 ja singlej\xc3\xa4 on julkaistu noin kahden vuoden v\xc3\xa4lein (ks. diskografia alla). Juhlavuoden lokakuussa ilmestyi ensilevyn vinyylipainos sek\xc3\xa4 sadan C-kasetin er\xc3\xa4 ja ty\xc3\xb6nimell\xc3\xa4 Paljon onnea Suomi kulkenut yhdeks\xc3\xa4s studioalbumi Ter\xc3\xa4smylly jauhaa. Yhtyeelt\xc3\xa4 on ilmestynyt my\xc3\xb6s yksi live-levy (2002) ja kaksi kokoelmalevy\xc3\xa4 (2008 ja 2014). Nelj\xc3\xa4 aiemmin julkaisematonta kappaletta sis\xc3\xa4lt\xc3\xa4nyt instrumentaalikooste Bravo Napander julkaistiin 2006 ja sen pohjalta toteutettiin nelj\xc3\xa4n paikkakunnan InstruIndex-kiertue vuonna 2014. Kiertueella \xc3\xa4\xc3\xa4nitettiin EP, jonka a-puolella on lis\xc3\xa4ksi vierailevan t\xc3\xa4hden Maire Kukkosen esitt\xc3\xa4m\xc3\xa4 kappale "T\xc3\xa4n\xc3\xa4 kes\xc3\xa4n\xc3\xa4 m\xc3\xa4 rakastun". Orkesteri on julkaissut my\xc3\xb6s DVD-konserttitallenteen Menoa ja meininki\xc3\xa4 2005 ja Showtime -karaoke-DVDn 2013. Menoa ja meininki\xc3\xa4 sis\xc3\xa4lt\xc3\xa4\xc3\xa4 bonuksena nelj\xc3\xa4 Napander-opetuselokuvaa mm. m\xc3\xb6kkitien kunnostuksesta ja autohuollosta .\n_START_SECTION_\nListamenestys\n_START_PARAGRAPH_\nSuomen viralliselle listalle Martti Servo ja Napanderin tuotannosta ovat nousseet singlet Mik\xc3\xa4 on kun ei taidot riit\xc3\xa4 (2002-2003: korkein sija 6.), Samba kuppi kuumaa (2003: 8.), Vahva n\xc3\xa4ytt\xc3\xb6 (2004: 15.), Syd\xc3\xa4men amiraali (2005: 12.), Juhannuksen taika (2005: 8.) ja Boogiewoogiereggaepartyrock\xe2\x80\x99nrollman (2007: 17.) sek\xc3\xa4 albumit Syd\xc3\xa4men amiraali (2005: korkein sija 19.), T\xc3\xa4\xc3\xa4lt\xc3\xa4 pesee (2007: 16.), Kest\xc3\xa4v\xc3\xa4ll\xc3\xa4 pohjalla (2010: 17.), Showtime (2013: 25.) ja Hittir\xc3\xa4hin\xc3\xa4 (2008-2009: 22.). Menoa ja meininki\xc3\xa4 -DVD saavutti korkeimmillaan sijan 2. (2005). Reissuun l\xc3\xa4hden -single nousi Radio Suomen soitetuimmaksi kappaleeksi kes\xc3\xa4ll\xc3\xa4 2013. Orkesteri oli ehdolla vuoden parhaaksi yhtyeeksi Radio Iskelm\xc3\xa4n \xc3\xa4\xc3\xa4nestyksess\xc3\xa4 vuonna 2011. Radio Cityn 100 parasta kotimaista rock-biisi\xc3\xa4 -listalla kuuntelijat \xc3\xa4\xc3\xa4nestiv\xc3\xa4t "Maailman sinisin taivas" -kappaleen sijalle 58. vuonna 2015.\n_START_SECTION_\nMedian\xc3\xa4kyvyys\n_START_PARAGRAPH_\nMartti Servo ja Napander on huomioitu mediassa perustamisestaan l\xc3\xa4htien. Ensimm\xc3\xa4inen julkinen esiintyminen oli vuoden 1997 elokuussa MTV3:n Huomenta Suomi -ohjelmassa. 2000-luvun alussa tunnettuutta lis\xc3\xa4si erityisesti Nelosen Kari Hotakaisen k\xc3\xa4sikirjoittamaan sarjaan Tummien vesien tulkit (2002) tehty tunnuskappale "Mik\xc3\xa4 on kun ei taidot riit\xc3\xa4". "Maailman sinisin taivas" (1998) oli puolestaan mukana margariinimainoksessa vuonna 2003 lis\xc3\xa4ten mielenkiintoa yhtyett\xc3\xa4 kohtaan ja "Johtot\xc3\xa4hti"-kappaleen (1997) taustoja k\xc3\xa4ytettiin \xe2\x80\x9dJohan maistuu marinetti\xe2\x80\x9d -lihatuotemainoksessa 2005. Servoa haastateltiin Huomenta Suomi -ohjelmassa my\xc3\xb6s Kest\xc3\xa4v\xc3\xa4ll\xc3\xa4 pohjalla -albumin tiimoilta 2010, samoin Kahdenkympin villitys -juhlakiertueen ja juhlavuoden johdosta 2017. Orkesteri noteerattiin Showtime-albumin julkistustilaisuuden my\xc3\xb6t\xc3\xa4 niin ik\xc3\xa4\xc3\xa4n MTV3:n Kympin uutisissa 2013. Samana vuonna yhtye teki "Reissuun l\xc3\xa4hden" -tunnusmusiikin Yleisradion televisiosarjaan Lomamatka 70-luvulle._NEWLINE_Vuosina 2003-2006 Martti-sed\xc3\xa4ksikin kutsuttu Servo esitti Napanderin musiikkia Hannu Muukkulan s\xc3\xa4estyksell\xc3\xa4 juontamassaan chat-ohjelma Y\xc3\xb6syd\xc3\xa4mess\xc3\xa4 Subtv:ss\xc3\xa4 ja vastaili katselijoiden kysymyksiin t\xc3\xa4ysin arvaamattomasti. Ohjelmassa vierailivat mm. Napanderin tuoteasiamies Jarmo Per\xc3\xa4 sek\xc3\xa4 k\xc3\xa4sinuket Boogie Rooster, Kitty Kat ja Dirk Solomon. Kev\xc3\xa4\xc3\xa4ll\xc3\xa4 2016 Iltasanomat j\xc3\xa4rjesti nettitelevisiossaan samanhenkisen Huutolaatikko-illan, jossa Servo kommentoi katsojien kysymyksi\xc3\xa4 haluamallaan tavalla ja tuhosi studion television k\xc3\xa4ytt\xc3\xb6kelvottomaksi hakkaamalla sit\xc3\xa4 sellofaani-rullalla, Y\xc3\xb6syd\xc3\xa4mest\xc3\xa4 tutulla legendaarisella soittimella. Servo on esiintynyt my\xc3\xb6s MTV3:n Salatuissa el\xc3\xa4miss\xc3\xa4 ja Ajoneuvos-ohjelmassa. Servo ja Muukkula vierailivat Kaarle Viikatteen ja Pasi Vanhatalon Rokit Kokit -nettitelevisiosarjassa 2009\xc2\xa0. _NEWLINE_Sosiaalisessa mediassa ja yhteis\xc3\xb6palveluissa Martti Servo ja Napander on aktiivisesti mukana mm. Facebookin ja YouTuben kautta. YouTubesta l\xc3\xb6ytyy esimerkiksi kompakti Martti Servo ja Napander liven\xc3\xa4 Radio Novassa -vappukonsertti vuodelta 2013. Yhtyeen kotisivujen S\xc3\xa4hk\xc3\xb6martti-palstalla Servo vastailee lukijoiden kysymyksiin. Servo on kirjoittanut ajankohtaisia asioita pohtivia pakinatyylisi\xc3\xa4 kuukausi- ja osavuosikatsauksia Pirkanmaalla Suur-Tampere -lehte\xc3\xa4 edelt\xc3\xa4neeseen Pirkanmaan Sanomat -lehteen (2006\xe2\x80\x932011) ja palstatilaa yhtyeelle ovat antaneet em. Iltasanomien lis\xc3\xa4ksi mm.\xc2\xa0Seura, Inferno, Rumba ja Soundi. Radioesiintymisi\xc3\xa4kin on kertynyt useita, mm. YLE Puheen Aamu (2017, 2013), YLE Radio Suomen Mets\xc3\xa4radio (2007) ja Radio Helsingin Njassa (2017, 2015) ovat haastatelleet Servoa. H\xc3\xa4net on n\xc3\xa4hty my\xc3\xb6s teatterilavalla jyv\xc3\xa4skyl\xc3\xa4l\xc3\xa4isen Teatteri Eurooppa Nelj\xc3\xa4n Vadelmavenepakolaisessa (2016) ._NEWLINE_Martti Servo ja Napander on yleis\xc3\xb6ns\xc3\xa4 ohella inspiroinut muita taiteilijoita ja luovissa ammateissa ty\xc3\xb6skentelevi\xc3\xa4. Yhtyeen musiikkia on levytt\xc3\xa4nyt esimerkiksi Nelj\xc3\xa4n Suora. Lordi, PMMP ja Sepi Kumpulainen ovat tehneet yhteisty\xc3\xb6t\xc3\xa4 ryhm\xc3\xa4n kanssa. Mr. Lordi on maalannut yhtyeest\xc3\xa4 \xc3\xb6ljyv\xc3\xa4riteoksen, joka l\xc3\xb6ytyy Kest\xc3\xa4v\xc3\xa4ll\xc3\xa4 pohjalla -levyn LP-version kannesta. Taiteilija Tapio Lahtinen on valmistanut Martti Servosta kahdeksan n\xc3\xa4k\xc3\xb6ispatsaan er\xc3\xa4n. Design Marisanna Multamaa on suunnitellut pronssisen Martti Servo-riipuksen ja Martti Servo ja Napander \xc2\xa0-fanituotteisiin kuuluu mm. Servon kasvokuvalla varustettu Napander-viiri sek\xc3\xa4 erilaisia paitoja ja rintanappeja. Yhtyeell\xc3\xa4 on fan club.\n_START_SECTION_\nTyyli\n_START_PARAGRAPH_\nMartti Servo ja Napanderin tuotanto on p\xc3\xa4\xc3\xa4asiassa Martti Servon, Sanna Sucksdorffin, Jokke Pirhosen ja Vladislav Kowalskin k\xc3\xa4sialaa, mutta muut yhtyeen j\xc3\xa4senet ovat vahvasti musiikinteossa ja sovittamisessa mukana, Hannu Muukkula ja Mauno Tiira erityisesti s\xc3\xa4velt\xc3\xa4jin\xc3\xa4. Tuottajina toimivat mm. Jussi Jaakonaho ja Jokke Pirhonen. Yleisi\xc3\xa4 laulujen aiheita ovat ihmistenv\xc3\xa4liset suhteet, urheilu, arjesta juhlaan siirtyminen ja mit\xc3\xa4 erilaisimpien ilmi\xc3\xb6iden havainnointi. Teksteiss\xc3\xa4 pohditaan irtisanomisia, lakipyk\xc3\xa4li\xc3\xa4, kansainv\xc3\xa4list\xc3\xa4 kaupank\xc3\xa4ynti\xc3\xa4, yksin\xc3\xa4isyytt\xc3\xa4, arjesta selvi\xc3\xa4mist\xc3\xa4 ja yhteiskunnallisia pulmia. Esimerkiksi "Katse penkkaan p\xc3\xa4in" -kappaleessa annetaan neuvoja liikenteeseen. Laulujen teemat ovat universaaleja, mutta tulokulma omaleimainen. Tulkinta on usein kerroksellista ja tekstit metaforisia. Flamenco-henkisess\xc3\xa4 "Rakkauden ajopuu" -laulussa (s\xc3\xa4v./san. Servo, sov. Martti Servo ja Napander) ihmissuhteesta toiseen ajautuvaa henkil\xc3\xb6\xc3\xa4 kuvataan seuraavasti: /rakkauden ajopuu / mikset voi jo rantautuu/ my\xc3\xb6t\xc3\xa4virtaan ajautuu, rakkauden ajopuu/. Servon mukaan suomalaiset tykk\xc3\xa4\xc3\xa4v\xc3\xa4t ironiasta ja \xc3\xa4lykk\xc3\xa4\xc3\xa4st\xc3\xa4 huumorista, mutta yhtyeelt\xc3\xa4 l\xc3\xb6ytyy my\xc3\xb6s ns. halolla p\xc3\xa4\xc3\xa4h\xc3\xa4n -osastoa - itsetutkiskelua, totisia aiheita ja taiteellista kunnianhimoa._NEWLINE_Rakkauden auvoa ja problematiikkaa k\xc3\xa4sitell\xc3\xa4\xc3\xa4n mm. lauluissa "Nyt nappaa", "Hyv\xc3\xa4lt\xc3\xa4 n\xc3\xa4ytt\xc3\xa4\xc3\xa4", "Syd\xc3\xa4men amiraali" ja "Nyt santsataan" sek\xc3\xa4 "Samba kuppi kuumaa". "On kivaa olla tytt\xc3\xb6", "Kissanainen", "S\xc3\xb6p\xc3\xb6 hiljainen" ja "Rakkauden bonus" keskittyv\xc3\xa4t naissukupuoleen siin\xc3\xa4 miss\xc3\xa4 miehen el\xc3\xa4m\xc3\xa4\xc3\xa4 tutkitaan esim. kappaleissa "Aikuinen mies", "Testovoimaa" ja "Miksi mies k\xc3\xa4p\xc3\xa4l\xc3\xb6i". Tunteita ja pettymyst\xc3\xa4 puretaan kappaleissa "Tunneihminen", "Pinna kiristyy", ja "Hoidin itseni kuntoon", "Johtot\xc3\xa4hti" sek\xc3\xa4 "En tulla voi, olen estynyt m\xc3\xa4 t\xc3\xa4n\xc3\xa4\xc3\xa4n". Samaa teemaa edustavassa "Anna pannun puhuttaa" k\xc3\xa4ytet\xc3\xa4\xc3\xa4n stadin slangia. "Yleiskaava, eduskunta" on puolestaan punk-henkinen ulostulo yhteiskunnallisista vastakkainasetteluista. Suomalaisuuden ytimess\xc3\xa4 eli saunakulttuurissa ja omakotitalon uumenissa ollaan kappaleissa "Sauna", "Juhannuksen taika" sek\xc3\xa4 "Lontoon koolinkia"._NEWLINE_Juhlatuulelle siirryt\xc3\xa4\xc3\xa4n lauluissa "Viikonloppu", "Tillintallin", "Hissun kissun lissuun" ja "Tuntuuko tutulta". Toisaalta "Miks kaikki m\xc3\xa4tt\xc3\xa4\xc3\xa4", "Seuraava p\xc3\xa4iv\xc3\xa4" sek\xc3\xa4 "Rakkaimmalle" kertovat alkoholin haittapuolista synkistelyyn sortumatta. El\xc3\xa4m\xc3\xa4n arvaamattomuutta, arjen vastoink\xc3\xa4ymisi\xc3\xa4, yksin\xc3\xa4isyytt\xc3\xa4 ja hairahduksia l\xc3\xb6ytyy ehk\xc3\xa4 yll\xc3\xa4tt\xc3\xa4enkin kappaleista "Ufo tarjosi kaakaon", "Liikaa kikkailin" sek\xc3\xa4 "El\xc3\xa4m\xc3\xa4n jakoj\xc3\xa4\xc3\xa4nn\xc3\xb6s". Yst\xc3\xa4vyyden teemaa edustavat balladit "Kiitos ihminen" ja "Luottavaisin mielin", samoin edellisi\xc3\xa4 nopeatempoisemmat "Kyll\xc3\xb6sen Pentti" ja "Rivimiehet hurraa". Yksil\xc3\xb6n ja yhteiskunnan suhde korostuu esimerkiksi kappaleissa "Py\xc3\xb6r\xc3\xa4ilyonnettomuus pime\xc3\xa4ll\xc3\xa4 sillalla", jonka tarinassa pienen ihmisen oikeustaju on koetuksella, sek\xc3\xa4 "Saako p\xc3\xb6rssist\xc3\xa4 kottii?" -laulussa, jossa mietit\xc3\xa4\xc3\xa4n vuosituhannen vaihteen osakekurssien maailmaa Nokian imussa. Luovaa kunnianhimoa niin teksteilt\xc3\xa4\xc3\xa4n kuin s\xc3\xa4veltaiteeltaan edustavat mm. "Kuka siell\xc3\xa4?", "Odysseus", "Marttyyrin aika", "Linnunradan juoppolalli", "Neiti Fortuna", "P\xc3\xa4iv\xc3\xa4\xc3\xa4 se on iltakin" ja masennuksesta kertova "Kun ote lipe\xc3\xa4\xc3\xa4"._NEWLINE_Urheilu on Martti Servo ja Napanderin tuotannossa vahvasti edustettuna: "Kaukalopallo" ylist\xc3\xa4\xc3\xa4 joukkuepeli\xc3\xa4, Martinlaakson pellavap\xc3\xa4\xc3\xa4 viittaa formula-ajaja Mika Saloon, "Koriskenttien sankarit" esittelee suomalaisia koripallonpelaajia, "Rinnereggae" laskettelun ja "Py\xc3\xb6r\xc3\xa4ilyn yst\xc3\xa4v\xc3\xa4" kilpapy\xc3\xb6r\xc3\xa4ilyn maailmaa. J\xc3\xa4\xc3\xa4kiekosta kertova "L\xc3\xa4tk\xc3\xa4n ihmemaa" oli vuoden 2003 j\xc3\xa4\xc3\xa4kiekon MM-kisojen tunnuss\xc3\xa4vel. Jalkapalloilija Jari Litmaselle pyhitetty "Hitti-litti Litmanen" on puolestaan keikoilla yleis\xc3\xb6n toivekappaleita. Muita lauluissa esiintyvi\xc3\xa4 julkisuuden henkil\xc3\xb6it\xc3\xa4 ja yhteiskunnallisia vaikuttajia ovat esimerkiksi Martti Ahtisaari ("Rauhantekij\xc3\xa4"), Martin Saarikangas ("Iso-Masa rock"), presidentti Urho Kekkonen ("Se oli silloin") ja Esko Riihel\xc3\xa4 ("Eik\xc3\xb6h\xc3\xa4n kiitet\xc3\xa4 Riihel\xc3\xa4\xc3\xa4").\n_START_SECTION_\nLuonnehdintoja\n_START_PARAGRAPH_\nMartti Servo ja Napanderia kuvataan usein \xe2\x80\x9dMartti Servo ja Napander saa hymyn naamalle\xe2\x80\x9d\xc2\xa0tai \xe2\x80\x9dSaa hymyn suupieliin paatuneemmallekin synkistelij\xc3\xa4lle\xe2\x80\x9d -tyyppisesti. Iki-positiiviseksi iskelm\xc3\xa4-sekstetiksi kuvattua yhtyett\xc3\xa4 on kehuttu erityisesti konserteistaan. Servo itse luonnehtii esiintymist\xc3\xa4 lajissaan vallankumoukselliseksi, jopa anarkistiseksi. H\xc3\xa4nen mukaansa Napanderin keikat ovat \xe2\x80\x9diloisia h\xc3\xa4ppeninkej\xc3\xa4\xe2\x80\x9d. Livetilanteessa musiikin ja yhtyeen tarttuva hyv\xc3\xa4ntuulisuus korostuu. \xc2\xa0Esiintyminen on energist\xc3\xa4 ja interaktiivista. V\xc3\xa4litassuiksi kutsutut yleis\xc3\xb6n ja yhtyeen k\xc3\xa4denpuristukset, rumpali Juha L\xc3\xb6tj\xc3\xb6sen laulama t\xc3\xa4ysin irrationaaliselta vaikuttava "Pipop\xc3\xa4\xc3\xa4"-kappale sek\xc3\xa4 jopa primitiiviseen Servon parkumiseen yltyv\xc3\xa4 "Saunan" kertos\xc3\xa4e ja yleis\xc3\xb6n huudatus ovat esimerkkej\xc3\xa4 t\xc3\xa4st\xc3\xa4. Keikoilla juonnot ovat yht\xc3\xa4 absurdeja kuin kappaleetkin ja olennainen osa yleis\xc3\xb6n ja yhtyeen vuorovaikutusta._NEWLINE_Positiiviseksi ja herrasmiesm\xc3\xa4iseksi kuvailtu asenne n\xc3\xa4kyy sek\xc3\xa4 tuotannossa ett\xc3\xa4 esiintymisess\xc3\xa4. Ep\xc3\xa4sovinnaisuutensa vuoksi Martti Servo ja Napander -yhtyett\xc3\xa4 on vaikea lokeroida. Humpan ja samban rytmien v\xc3\xa4liin saatetaan istuttaa yll\xc3\xa4tt\xc3\xa4en taidemusiikkia ja hilpe\xc3\xa4n leikinlaskun alta l\xc3\xb6ytyy raskaita aiheita. Esimerkiksi "Nippa nappa niukin naukin" kertoo ihmisen kamppailusta yh\xc3\xa4 kovenevien vaatimusten viidakossa ja "Partneri ja kumppani" -kappaleessa (2007) kaidalta polulta eksyneiden hahmojen kev\xc3\xa4tpuuhia s\xc3\xa4est\xc3\xa4\xc3\xa4 Viipurilaisen osakunnan laulajien kuoro johtajanaan Erkki Nurmi. Esitystapa ja sovitustekniikka her\xc3\xa4tt\xc3\xa4v\xc3\xa4t ristiriitaisia tunteita. Laulajan mukaan on silti suuri joukko ihmisi\xc3\xa4, jotka ovat mielistyneit\xc3\xa4 esimerkiksi sanoituksiin ja l\xc3\xb6yt\xc3\xa4v\xc3\xa4t niist\xc3\xa4 merkitt\xc3\xa4vi\xc3\xa4 ja itse\xc3\xa4\xc3\xa4n koskettavia asioita.\n_START_SECTION_\nMuut projektit\n_START_PARAGRAPH_\nMartti Servo ja Napander, erityisesti Servo ja Muukkula, ovat tehneet ja esitt\xc3\xa4neet my\xc3\xb6s mainosmusiikkia. Esimerkkin\xc3\xa4 mainittakoot ajoneuvojen myyntiin keskittyneelle sivustolle tehty kappale "Autotie" (2018) (ks. esim. "Takakontti"  ), Subtv:ss\xc3\xa4 James Bond -elokuvasarjaa mainostanut kappale "James Bondi" (2010), Fonectalle r\xc3\xa4\xc3\xa4t\xc3\xa4l\xc3\xb6ity "Kuka soitti" (2010) ja Fintoton suurmarkkinatapahtumaan tehty "Pelimies" (2008), joka voitti Kaiku-radiomainoskilpailun tammikuussa 2009. Servo ja Muukkula keikkailevat my\xc3\xb6s nimell\xc3\xa4 Martti ja Moods Duo. Ohjelmistossa on p\xc3\xa4\xc3\xa4asiassa Napander-musiikkia ja Doors-covereita. Duolta on ilmestynyt Napander-klassikoita ja kaksi omaa kappaletta sis\xc3\xa4lt\xc3\xa4v\xc3\xa4 albumi Kanssasi kahden (2015). Lis\xc3\xa4ksi Martti Servo ja Erkka Alonen ovat esiintyneet Helsingin Juhlaviikoilla Art Goes Kapakka -tapahtumassa solisti-basso -duona (2011). Servo on niin ik\xc3\xa4\xc3\xa4n juontanut Martin musiikkipuntari -ohjelmaa Radio Helsingiss\xc3\xa4 ja viikoittaista J\xc3\xa4lkijunassa-pakinaa osana Paikka auringossa -sarjaa Radio Suomessa. Kappaleet "Joulu puussa" ja "Pukki palaa loppuun" sis\xc3\xa4lt\xc3\xa4v\xc3\xa4 Martti Servo ja Retuper\xc3\xa4n WBK -joululevy ilmestyi vuonna 2000. Servo esitt\xc3\xa4\xc3\xa4 my\xc3\xb6s Ipanapa talvilaulut -albumilta l\xc3\xb6ytyv\xc3\xa4n "Joulun manteli" -kappaleen (2009) ja Ipanapa liikenteess\xc3\xa4 -albumilta l\xc3\xb6ytyv\xc3\xa4n "Hei hei heijastin" -laulun (2011), Lordin tekem\xc3\xa4n ROPS:in kannatuslaulun "Sinisell\xc3\xa4 syd\xc3\xa4mell\xc3\xa4" (2013) ja Trio Orien kappaleen "Aamulla karanneiden hellep\xc3\xa4iv\xc3\xa4" (2014).'